Noordwes-polisie haal uit en wysArgieffoto Die polisie in Noordwes het laat hoor dat hul onverpoosde pogings vrugte afgewerp het toe altesaam 276 verdagtes tussen Woensdag 10 Oktober en Donderdag 11 Oktober in dié provinsie vasgetrek is. Kapt. Sam Tselanyane, woordvoerder van die polisie, het gesê dié inhegtenisnemings sluit 147 verdagtes vir nuwe sake en 129 vir vorige sake in. “Onder dié wat in hegtenis geneem is, is 111 vir aanranding met die doel om ernstig te beseer en gewone aanranding. Die ander sluit 30 vir roof, 21 vir kwaadwillige saakbeskadiging, 21 vir diefstal, 15 vir verkragting, een vir moord en 21 vir huis- en sakerooftogte in. Altesaam 52 van die sake is vir misdaad teen vroue en kinders,” het Tselanyane gesê. Die verdagtes is volgens Tselanyane in al sewe polisiëringsgebiede in die provinsie vasgetrek en sal na verwagting Maandag in onderskeie howe verskyn. Lt.genl. Baile Motswenyane, provinsiale polisiekommissaris, het gesê dié inhegtenisnemings behoort as waarskuwing vir oortreders te dien dat daar geen plek vir hulle is om weg te kruip nie.